Tove Videbæk (KRF), 2000-05-11:
Det var en skuffende oplevelse at høre i Radioavisen en tidlig morgen, at nu var der indgået medieforlig mellem regeringen, CD og SF - skuffende, fordi jeg havde set frem til at skulle være med til at lave et rigtig godt forlig på dette område, som er så vigtigt for os alle.
Det er vigtigt, fordi medierne på en eller anden måde binder os sammen, det er vigtigt, fordi det er herfra, vi får nyheder og nogle fælles oplevelser, samtidig med at vi deltager i debatten og får kulturelle oplevelser, og det er vigtigt, fordi medierne jo er en sparsom samfundsressource, som vi var opsat på skulle forvaltes på den allerbedste måde til gavn for de fleste.
Jeg vil sige rent ud, at det var en flad fornemmelse at høre om forliget i Radioavisen.
Vi troede, vi forhandlede, og vi havde det indtryk, at vi var i gang med seriøse forhandlinger, men det var åbenbart skinforhandlinger eller spil for galleriet fra ministerens side.
Men denne triste side af sagen vil jeg ikke opholde mig mere ved, blot udtrykke min skuffelse over ministerens behandling af seriøse, interesserede og arbejdsvillige forhandlingspartnere.
I min karakterbog gav det 0 og 3 i forhandlingsteknik og troværdighed hos ministeren.
Men nu vil jeg så forholde mig til det konkrete, altså medieforliget.
Der er positive elementer i det, og et af dem er bl.a., at public service-reglerne skal udbygges og præciseres.
I den forbindelse ville det være godt, hvis begrebet »public service« kunne blive klargjort og redefineret, så stationerne og vi som politikere helt klart ved, hvad public service er for en størrelse.
Et public service-regnskab hjælper jo ikke meget, hvis ingen ved helt præcist, hvad public service er. Til gengæld er en licensstigning på 5 pct. pr. år eller 20 pct. over 4 år simpelt hen for meget.
Licensen vil blive på ca. 2.500 kr. pr. år for alle danskere, og den enlige mor skal betale samme licens som A.P. Møller.
Det er virkelig en afgift, der vender den tunge ende nedad.
200 kr. pr. måned er altså mange penge for en enlig mor på kontanthjælp eller endnu værre for en studerende på SU, som får 3.500 kr. pr. måned til alt: husleje, mad, bøger osv. Ligesom for pensionister burde licensen faktisk kunne nedsættes for grupper som studerende og andre meget lavtlønnede.
Hvis ikke den enlige mor har råd til tv, ja, så vil det virkelig være svært for hende at følge med i, hvad der sker i det danske samfund, så vil hun virkelig blive marginaliseret og komme på B-holdet.
Og vedrørende den femte kanal begriber jeg simpel hen ikke, at det er Danmark, vi her snakker om.
Vi ved, at auktionsprincippet er blevet brugt i f.eks. Margaret Thatchers tid i England og til dels i Norge, og fra disse lande er vi blevet advaret imod at bruge denne metode.
For når ejerne af denne kanal har betalt for kanalen og der ikke er stillet krav og betingelser, jamen så kan de jo gøre, som de vil.
Jeg begriber ikke, at det er en dansk måde at forvalte en sådan samfundsressource på: at sælge til højestbydende.
Vedrørende børnereklamerne: Det punkt er vi til gengæld meget tilfredse med i Kristeligt Folkeparti, fordi vi mener, det er uanstændigt at gøre helt små børn til købekraft på to ben.
Børn skal have lov til at sætte sig og se deres yndlingsbørneprogrammer uden at blive bombet med budskaber
om, hvad de skal ønske sig, og hvad de nu skal plage deres forældre til at købe. I reklamerne signaleres det, at lykken er at eje nogle flere ting, og det skal være lige præcis de ting, der findes i reklamerne.
Det kunne vi godt undvære at vores børn bliver bombarderet med overhovedet.
Vedrørende medieskolerne begriber jeg ikke, at denne lille pulje på 5 mio. kr. skal bruges til dette.
Medieskolepuljen var tiltænkt lokale medier og blev vedtaget i forbindelse med det første medieforlig fra 1996-97, og disse medier har virkelig brug for denne lille pulje til uddannelse og opkvalificering af deres ansatte og især af de frivillige, så der kan komme bedre kvalitet på lokalradio og -tv.
Det var jo det, der var bevæggrunden, hele motivationen
At den nu så kan bruges både til TV2's stærke regionale stationer og til TV Danmarks stærke lokale stationer, som det allerede er blevet gjort, og nu også til yderligere initiativer, det er virkelig forfejlet.
Jeg håber, at ministeren senere vil klargøre, hvad de oprindelige intentioner med denne pulje var, for medieskoletjenester er jo o.k., men hvis de skal finansieres af denne lille pulje, så får disse få millioner kroner sandelig ben at gå på, og det bliver ikke hen til de lokale radio- og tv-stationer, som de var tiltænkt.